CELEX: 32018D0754
Language: mt
Date: 2018-05-14 00:00:00
Title: Deċiżjoni tal-Kunsill (UE) 2018/754 tal-14 ta' Mejju 2018 dwar il-konklużjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn l-Unjoni Ewropea u r-Repubblika ta' Mauritius

24.5.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 128/1
            
         DEĊIŻJONI TAL-KUNSILL (UE) 2018/754
   tal-14 ta' Mejju 2018
   dwar il-konklużjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn l-Unjoni Ewropea u r-Repubblika ta' Mauritius
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43, flimkien mal-punt (a) tat-tieni subparagrafu tal-Artikolu 218(6) tiegħu u l-Artikolu 218(7) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:
   
               (1)
            
            
               Fit-28 ta' Jannar 2014, il-Kunsill adotta d-Deċiżjoni 2014/146/UE dwar il-konklużjoni tal-Ftehim ta' Sħubija dwar is-Sajd bejn l-Unjoni Ewropea u r-Repubblika ta' Mauritius (2) (“il-Ftehim”).
            
         
               (2)
            
            
               L-ewwel Protokoll (3) tal-Ftehim stabbilixxa, għal perjodu ta' tliet snin, l-opportunitajiet tas-sajd mogħtija lill-bastimenti tal-Unjoni fiż-żona tas-sajd taħt is-sovranità jew il-ġurisdizzjoni tar-Repubblika ta' Mauritius (“Mauritius”) u l-kontribuzzjoni finanzjarja mogħtija mill-Unjoni. Il-perjodu ta' applikazzjoni ta' dak il-Protokoll skada fis-27 ta' Jannar 2017.
            
         
               (3)
            
            
               F'konformità mad-Deċiżjoni tal-Kunsill (UE) 2017/1960 (4), Protokoll ġdid li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn l-Unjoni Ewropea u r-Repubblika ta' Mauritius (5) (“il-Protokoll”) ġie ffirmat fit-8 ta' Diċembru 2017, soġġett għall-konklużjoni tiegħu f'data aktar tard.
            
         
               (4)
            
            
               Il-Protokoll ġie applikat fuq bażi proviżorja mid-data tal-iffirmar tiegħu.
            
         
               (5)
            
            
               L-għan tal-Protokoll huwa li tissaħħaħ il-kooperazzjoni bejn l-Unjoni u Mauritius għall-promozzjoni ta' politika tas-sajd sostenibbli u għall-isfruttament responsabbli tar-riżorsi tas-sajd fl-ilmijiet ta' Mauritius u għall-appoġġ biex Mauritius jiżviluppa ekonomija tal-oċeani sostenibbli.
            
         
               (6)
            
            
               Jenħtieġ li l-Protokoll jiġi approvat.
            
         
               (7)
            
            
               L-Artikolu 9 tal-Ftehim jistabbilixxi l-Kumitat Konġunt responsabbli għall-monitoraġġ tal-applikazzjoni tal-Ftehim (“il-Kumitat Konġunt”). Barra minn hekk, f'konformità mal-Artikolu 5, l-Artikolu 6(2) u l-Artikoli 7 u 8 tal-Protokoll, il-Kumitat Konġunt għandu l-kapaċità li japprova ċertu emendi tal-Protokoll. Sabiex titħaffef l-approvazzjoni ta' dawn l-emendi, jenħtieġ li l-Kummissjoni tingħata s-setgħa, b'ċertu kundizzjonijiet, tapprovahom bi proċedura ssimplifikata,
            
         ADOTTA DIN ID-DEĊIŻJONI:
   Artikolu 1
   Il-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn l-Unjoni Ewropea u r-Repubblika ta' Mauritius (“il-Protokoll”) huwa b'dan approvat f'isem l-Unjoni (6).
   Artikolu 2
   Il-President tal-Kunsill għandu, f'isem l-Unjoni, jagħti n-notifiki previsti fl-Artikolu 16 tal-Protokoll. (7).
   Artikolu 3
   Suġġett għad-dispożizzjonijiet u l-kondizzjonijiet stabbiliti fl-Anness, il-Kummissjoni għandu jkollha s-setgħa tapprova, f'isem l-Unjoni, l-emendi għaall-Protokoll li jridu jiġu adottati mill-Kumitat Konġunt.
   Artikolu 4
   Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, l-14 ta' Mejju 2018.
      
         
            Għall-Kunsill
         
         
            Il-President
         
         E. ZAHARIEVA
      
   
   
      (1)  Kunsens tas-17 ta' April 2018 (għadu mhux ippubblikat fil-Ġurnal Uffiċjali).
   
      (2)  Id-Deċiżjoni tal-Kunsill 2014/146/UE tat-28 ta' Jannar 2014 dwar il-konklużjoni tal-Ftehim ta' Sħubija dwar is-Sajd bejn l-Unjoni Ewropea u r-Repubblika ta' Mauritius (ĠU L 79, 18.3.2014, p. 2).
   
      (3)  Il-Protokoll li jistabbilixxi l-opportunitajiet ta' sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn l-Unjoni Ewropea u r-Repubblika ta' Mauritius (ĠU L 79, 18.3.2014, p. 9).
   
      (4)  Id-Deċiżjoni tal-Kunsill (UE) 2017/1960 tat-23 ta' Ottubru 2017 dwar l-iffirmar, f'isem l-Unjoni, u l-applikazzjoni provviżorja tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn l-Unjoni Ewropea u r-Repubblika ta' Mauritius (ĠU L 279, 28.10.2017, p. 1).
   
      (5)  ĠU L 279, 28.10.2017, p. 3.
   
      (6)  Il-Protokoll ġie ppubblikat fil-ĠU L 279, tat-28.10.2017, p. 3 flimkien mad-deċiżjoni dwar l-iffirmar tiegħu.
   
      (7)  Id-data tad-dħul fis-seħħ tal-Protokoll ser tiġi ppubblikata fil-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.
   
      ANNESS
      
         IL-KAMP TA' APPLIKAZZJONI TAS-SETGĦAT MOGĦTIJA U L-PROĊEDURA BIEX TIĠI STABBILITA L-POŻIZZJONI TAL-UNJONI FIL-KUMITAT KONĠUNT
      
      
               
                  (1)
               
               
                  Il-Kummissjoni għandha tkun awtorizzata tinnegozja mar-Repubblika ta' Mauritius u, fejn ikun xieraq u sakemm tkun konformi mal-punt (3) ta' dan l-Anness, tapprova l-emendi fil-Protokoll fejn jidħlu l-kwistjonijiet li ġejjin:
                  
                              (a)
                           
                           
                              reviżjoni tal-opportunitajiet tas-sajd u dispożizzjonijiet relatati f'konformità mal-Artikoli 7 u 8 tal-Protokoll;
                           
                        
                              (b)
                           
                           
                              deċiżjonijiet dwar il-modalitajiet tal-appoġġ settorjali skont l-Artikolu 5 tal-Protokoll;
                           
                        
                              (c)
                           
                           
                              miżuri ta' ġestjoni li huma fil-kompetenza tal-Kumitat Konġunt skont l-Artikolu 6(2) tal-Protokoll.
                           
                        
            
               
                  (2)
               
               
                  Fil-Kumitat Konġunt, l-Unjoni għandha:
                  
                              (a)
                           
                           
                              taġixxi skont l-għanijiet li ssegwi l-Unjoni fil-qafas tal-politika komuni tas-ajd;
                           
                        
                              (b)
                           
                           
                              tikkonforma mal-Konklużjonijiet tal-Kunsill tad-19 ta' Marzu 2012 dwar Komunikazzjoni dwar id-dimensjoni Esterna tal-politika komuni tas-sajd;
                           
                        
                              (c)
                           
                           
                              tippromwovi pożizzjonijiet li huma konsistenti mar-regoli rilevanti adottati mill-organizzazzjonijiet reġjonali tal-ġestjoni tas-sajd u fil-kuntest tal-ġestjoni konġunta min-naħa tal-Istati kostali.
                           
                        
            
               
                  (3)
               
               
                  Meta waqt laqgħa tal-Kumitat Konġunt ikun maħsub li tiġi adottata deċiżjoni dwar l-emendi fil-Protokoll imsemmija fil-punt (1), għandhom jittieħdu l-passi meħtieġa sabiex jiġi żgurat li l-pożizzjoni li għandha tittieħed f'isem l-Unjoni tkun tqis l-aħħar informazzjoni statistika, bijoloġika u rilevanti oħra li tkun intbagħtet lill-Kummissjoni.
                  Għal dan il-għan, u abbażi ta' dik l-informazzjoni, is-servizzi tal-Kummissjoni għandhom jibagħtu lill-Kunsill jew lill-korpi preparatorji tiegħu, biżżejjed żmien qabel il-laqgħa rilevanti tal-Kumitat Konġunt, dokument li jispjega fid-dettall l-elementi speċifiċi tal-pożizzjoni proposta tal-Unjoni, għall-analiżi u l-approvazzjoni tiegħu.
               
            
               
                  (4)
               
               
                  Fejn jidħlu l-kwistjonijiet imsemmija fil-punt (1)(a), l-approvazzjoni tal-pożizzjoni prevista tal-Unjoni għandha teħtieġ maġġoranza kkwalifikata tal-voti. Fil-każijiet l-oħra, il-pożizzjoni prevista tal-Unjoni mogħtija fid-dokument ta' tħejjija għandha titqies li tkun ġiet approvata, ħlief meta għadd ta' Stati Membri li jkun daqs minoranza li timblokka joġġezzjonaw għaliha waqt laqgħa tal-korp preparatorju tal-Kunsill jew fi żmien għoxrin jum minn meta jasal id-dokument ta' tħejjija, skont liema minnhom tiġi l-ewwel. F'każ li jkun hemm xi oġġezzjoni, il-kwistjoni għandha tintbagħat lill-Kunsill.
               
            
               
                  (5)
               
               
                  Jekk, waqt laqgħat ulterjuri, fosthom dawk fuq il-post, ma jkunx jista' jintlaħaq qbil sabiex il-pożizzjoni tal-Unjoni tqis l-elementi l-ġodda, il-kwistjoni għandha tintbagħat lill-Kunsill jew lill-korpi preparatorji tiegħu.
               
            
               
                  (6)
               
               
                  Il-Kummissjoni hija mistiedna tieħu, fi żmien dovut, kwalunkwe pass meħtieġ sabiex tiżgura s-segwitu tad-deċiżjoni tal-Kumitat Konġunt, inkluż, fejn ikun xieraq, billi tippubblika d-deċiżjoni rilevanti f'Il-Ġurnal Uffiċjali tal-Unjoni Ewropea u billi tressaq kwalunkwe proposta meħtieġa għall-implimentazzjoni ta' dik id-deċiżjoni.